REGULAMENTUL (CE) NR. 976/2008 AL COMISIEI
din 6 octombrie 2008
de modificare a Regulamentelor (CE) nr. 2430/1999, (CE) nr. 418/2001 și (CE) nr. 162/2003 cu privire la condițiile de autorizare a aditivului pentru hrana animalelor „Clinacox”, aparținând grupei coccidiostatice și alte substanțe medicamentoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
întrucât:
(1)
Aditivul diclazuril (Clinacox 0,5 % Premix), aparținând grupei coccidiostatice și alte substanțe medicamentoase, a fost autorizat sub rezerva anumitor condiții, în conformitate cu Directiva 70/524/CEE a Consiliului (2). Regulamentele (CE) nr. 2430/1999 (3), (CE) nr. 418/2001 (4) și (CE) nr. 162/2003 (5) ale Comisiei au autorizat folosirea pe o perioadă de zece ani a aditivului menționat anterior, în cazul puilor pentru îngrășare, al curcanilor pentru îngrășare și, respectiv, al puicuțelor pentru ouat, acordând această autorizație persoanei responsabile cu punerea în circulație a respectivului aditiv. Aditivul respectiv a fost notificat ca un produs existent în temeiul articolului 10 din Regulamentul (CE) nr. 1831/2003. Dat fiind că au fost comunicate toate informațiile solicitate în temeiul dispoziției menționate anterior, aditivul a fost inclus în Registrul comunitar al aditivilor pentru hrana animalelor.
(2)
Regulamentul (CE) nr. 1831/2003 prevede posibilitatea de modificare a autorizației unui aditiv ca urmare a unei cereri din partea titularului autorizației și a unui aviz al Autorității Europene pentru Siguranța Alimentară (denumită în continuare „Autoritatea”). Titularul autorizației aditivului diclazuril (Clinacox 0,5 % Premix) a depus o cerere în care propune modificarea condițiilor autorizației prin introducerea unei limite maxime de reziduuri (LMR) evaluate de Autoritate. În același timp, titularul autorizației a furnizat datele necesare pentru justificarea cererii.
(3)
Autoritatea a concluzionat, în avizul adoptat la 16 aprilie 2008 (6), că nu sunt necesare LMR-uri în cazul puilor și al curcanilor pentru îngrășare. Cu toate acestea, în cazul în care LMR-urile erau considerate necesare, Autoritatea a indicat valori orientative. Având în vederea că este posibil ca puicuțele pentru ouat să fie introduse în lanțul alimentar, alături de celelalte tipuri de pui, este necesar să se analizeze posibilitatea de a stabili LMR-uri, în egală măsură, pentru această categorie de animale. De asemenea, Autoritatea a considerat că aplicarea unei perioade de așteptare nule nu ar periclita siguranța consumatorilor.
(4)
În scopul asigurării unui nivel ridicat de protecție a consumatorilor și al îmbunătățirii controalelor privind utilizarea corectă a diclazurilului, este necesar să se stabilească LMR-urile propuse de către Autoritate. Întrucât nu există diferențe relevante din punct de vedere fiziologic între puii pentru îngrășare și puicuțele pentru ouat, se impune stabilirea acelorași LMR-uri, pentru cea din urmă categorie, deopotrivă.
(5)
Prin urmare, Regulamentele (CE) nr. 2430/1999, (CE) nr. 418/2001 și (CE) nr. 162/2003 ar trebui modificate în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Rândul E 771 din anexa I la Regulamentul (CE) nr. 2430/1999 se înlocuiește cu textul din anexa I la prezentul regulament.
Articolul 2
Anexa III la Regulamentul (CE) nr. 418/2001 se înlocuiește cu textul din anexa II la prezentul regulament.
Articolul 3
Anexa la Regulamentul (CE) nr. 162/2003 se înlocuiește cu textul din anexa III la prezentul regulament.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 octombrie 2008.